Broj: 711-I-837-M-141/22-02-17

Zagreb, 22. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Zlate Kurelac, ravnateljice Doma zdravlja Ogulin,** za davanjem mišljenja Povjerenstva, na 164. sjednici, održanoj 22. ožujka 2022., daje sljedeće:

**MIŠLJENJE**

1. **Sukladno članku 17. stavku 1. ZSSI/21-a, obveznica Zlata Kurelac, ravnateljica Doma zdravlja Ogulin, ne može za vrijeme obnašanja navedene dužnosti biti članica Gradskog vijeća Grada Ogulina, jer zakonom nije propisana iznimka od opće zabrane istodobnog obnašanja ovih dviju dužnosti, kao niti članica Odbora za financije i proračun te Mandatne komisije, obzirom da članstvo u istima radnim tijelima proizlazi iz obnašanja dužnosti u Gradskom vijeću.**
2. **Sukladno članku 18. stavku 1. ZSSI/21-a, obveznica Zlata Kurelac, ravnateljica Doma zdravlja Ogulin, ne može za vrijeme obnašanja navedene dužnosti obavljati funkciju članice Upravnog vijeća Centra za socijalnu skrb, jer se ne radi o ustanovi od posebnog državnog interesa, niti od posebnog interesa za jedinicu lokalne ili područne (regionalne) samouprave.**
3. **Sukladno članku 18. stavku 2. ZSSI/21-a, obveznica Zlata Kurelac, ravnateljica Doma zdravlja Ogulin, može istodobno biti članica Školskog odbora Prve osnovne škole, jer je navedena ustanova od posebnog interesa za Karlovačku županiju, ali bez prava na naknadu u ovoj ulozi, osim prava na naknadu putnih i drugih opravdanih troškova, te pod uvjetom da već nije članica u dva upravna vijeća drugih ustanova.**
4. **Upućuje se obveznicu da sukladno članku 8. stavku 1. ZSSI/21-a, razriješi okolnosti istodobnog obnašanja dužnosti i funkcija opisanih pod točkama I. i II. izreke.**

Obrazloženje

Zahtjev za davanjem mišljenja Povjerenstva podnijela je Zlata Kurelac, ravnateljica Doma zdravlja Ogulin.U knjigama ulazne pošte Povjerenstva zahtjev je zaprimljen 9. ožujka 2022. pod poslovnim brojem 711-U-3546-M-141/22-01-2, povodom kojeg se vodi predmet broj M-141/22.

Člankom 3. stavkom 1. podstavkom 65. ZSSI/21-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog zakona, stoga je Zlata Kurelac, za koju je uvidom u podatke sudskog registra Trgovačkog suda u Zagrebu – Stalna služba u Karlovcu, utvrđeno da obnaša dužnost ravnateljice Doma zdravlja Ogulin, kojoj je osnivač Karlovačka županija, dužna postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznica navodi da je na lokalnim izborima održanima 2021. izabrana u Gradsko vijeće Grada Ogulina ta da obnaša dužnost potpredsjednice, kao i članice Odbora za financije i proračun te članice Mandatne komisije, radnih tijela Gradskog vijeća Grada Ogulina.

Obveznica traži mišljenje Povjerenstva može li za vrijeme obnašanja dužnosti ravnateljice Doma zdravlja Ogulin obnašati ove dužnosti, kao i u istom razdoblju obavljati funkciju članice Upravnog vijeća Centra za socijalnu skrb Ogulin i za to primati naknadu te obavljati funkciju članice Školskog odbora Prve osnovne škole Ogulin.

Uvidom u podatke Registra pravnih osoba od posebnog interesa, utvrđeno je da Centar za socijalnu skrb Ogulin nije pravna osoba od posebnog državnog interesa, odnosno od posebnog interesa za jedinicu lokalne ili područne (regionalne) samouprave, dok je utvrđeno da je Prva osnovna škola Ogulin ustanova od posebnog interesa za Karlovačku županiju.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

U odnosu na obnašanje dužnosti člana/predsjednika predstavničkog tijela jedinice lokalne i područne (regionalne) samouprave istodobno s obnašanjem dužnosti ravnatelja zdravstvene ustanove, ukazuje se da član predstavničkog tijela nije obveznik u smislu odredbi ZSSI/21-a, međutim, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i da ga na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI/21-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

U ovome slučaju niti odredbama Zakona o zdravstvenoj zaštiti („Narodne novine“, broj 100/18., 125/19. i 147/20), kojom je propisano da opću bolnicu osniva jedinica područne (regionalne) samouprave te su propisane ovlasti kao i način imenovanja te razrješenja ravnatelja zdravstvene ustanove nije propisano da bi ravnatelj doma zdravlja, koji je obveznik u smislu odredbi ZSSI/21-a, istodobno mogao biti član predstavničkog tijela jedinice lokalne samouprave.

Sukladno navedenom, Zlata Kurelac, ravnateljica Doma zdravlja Ogulin, ne može za vrijeme obnašanja navedene dužnosti biti predsjednica Gradskog vijeća Grada Ogulina, kao niti članica radnih tijela navedenog Gradskog vijeća, Odbora za financije i proračun te Mandatne komisije, obzirom da članstvo u istima proizlazi iz obnašanja dužnosti u Gradskom vijeću, odnosno jer nije vanjska članica navedenih radnih tijela.

Člankom 18. stavkom 1. ZSSI/21-a propisano je da obveznici ne mogu biti članovi upravnih vijeća ustanova odnosno nadzornih odbora izvanproračunskih fondova.

Sukladno stavku 2. istog članka Zakona, iznimno od stavka 1. ovoga članka, obveznici mogu biti članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12, 16/12., 86/12., 126/12, 94/13., 152/14. 07/17., 68/18., 98/19. i 64/20.) propisano je da su osnovne i srednje škole javne ustanove.

Člankom 118. stavkom 1. istog Zakona propisano je da školom upravlja školski odbor. Time je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

U odnosu na obavljanje funkcije članice upravnog vijeća druge ustanove istodobno s obnašanjem dužnosti ravnateljice doma zdravlja, obveznicima je to iznimno dopušteno ako je ustanova proglašena pravnom osobom od posebnog državnog interesa, odnosno od posebnog interesa za jedinicu lokalne i područne (regionalne) samouprave, čime se derogira opća zabrana članstva u navedenim upravnim tijelima.

S obzirom da Centar za socijalnu skrb Ogulin nije ustanova od posebnog državnog interesa, odnosno od posebnog interesa za jedinicu lokalne ili područne (regionalne) samouprave, Zlata Kurelac, ravnateljica Doma zdravlja Ogulin ne može temeljem odredbe članka 18. stavka 1. ZSSI/21-a istodobno s obnašanjem navedene dužnosti obavljati funkciju članice Upravnog vijeća Centar za socijalnu skrb Ogulin.

Nadalje, temeljem članka 18. stava 2. ZSSI/21-a obveznica može istodobno s obnašanjem dužnosti ravnateljice Doma zdravlja Ogulin biti članica Školskog odbora Prve osnovne škole, jer je ista od posebnog interesa za Karlovačku županiju, ali bez prava na naknadu u ovoj ulozi, osim prava na naknadu putnih i drugih opravdanih troškova, te pod uvjetom da već nije članica u dva upravna vijeća drugih ustanova.

Upućuje se obveznicu da, sukladno članku 8. stavku 1. ZSSI/21-a, razriješi okolnosti istodobnog obnašanja nespojivih dužnosti, kako je to opisano pod točkama I. i II. izreke.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznici, putem mail adrese
2. Objava na internetskoj stranici Povjerenstva
3. Pismohrana